P r e d k l a d a c i a     s p r á v a

Návrh zákona, ktorým sa mení a dopĺňa zákon SNR č. 132/1990 Zb. o advokácii v znení zákona č. 302/1999 Z.z. a o zmene a doplnení niektorých zákonov,  sa predkladá v súlade s Plánom legislatívnych úloh vláda Slovenskej republiky na rok 2001. Vychádza najmä z Národného programu pre prijatie acquis communautaire a vytvára legislatívne predpoklady na zlúčenie Komory komerčných právnikov Slovenskej republiky so Slovenskou advokátskou komorou.
 Hlavným cieľom, ktorý sleduje návrh zákona, je implementácia Smerníc Rady ES v oblasti poskytovania služieb právnej pomoci.
	Podľa článkov 45, 47, 56 a 69 Európskej dohody o pridružení sa Slovenská republika zaviazala zabezpečiť postupnú zlučiteľnosť jej legislatívnych úprav s predpismi Európskych spoločenstiev a podniknúť nevyhnutné kroky na vzájomné uznávanie kvalifikácie a umožnenie poskytovať služby zahraničnými subjektami na svojom území. Vzhľadom na uvedené sa nebudú zo strany Slovenskej republiky prijímať žiadne opatrenia s ochranárskym zameraním, ktoré by priamo alebo nepriamo diskriminovali etablujúcich sa občanov Spoločenstva na území Slovenskej republiky.
	Popri implementácii normatívnych aktov ES sa novela zákona zameriava aj na aktualizáciu právnej úpravy vybraných otázok poskytovania právnej pomoci, vrátane terminologických upresnení a úpravy inštitútov súvisiacich s výkonom advokátskeho povolania. ide najmä o aktualizáciu úpravy štatusu, práv a povinností advokátov, formy spoločného výkonu advokácie (najmä združenie a verejná obchodná spoločnosť), zdokonalenie disciplinárneho konania, rozšírenie disciplinárnych opatrení a o riešenie niektorých ďalších otázok súvisiacich s organizáciou stavovského života. 
Obsah a štruktúra novely zodpovedá stavu súčasných požiadaviek kladených na úroveň poskytovania právnych služieb a utvára tak potrebný základ nielen pre ďalšie fungovanie a ale aj skvalitňovanie činnosti advokácie na Slovensku a prehlbuje stupeň aproximácie vo vzťahu k právu ES.
Návrh nemá dopad na štátny rozpočet, čo sa dokladá stanoviskom Ministerstva financií SR č. 17365/2000-81 zo dňa 16.8.2000. 
	Návrh zákona bol predmetom medzirezortného pripomienkového konania, v rámci ktorého bol zaslaný všetkým ministerstvám a iným ústredným orgánom štátnej správy a tiež ďalším vybraným pripomienkujúcim subjektom. Z celkového počtu 51 pripomienkujúcich subjektov 11 orgánov neuplatnilo pripomienky, zvyšné subjekty uplatnili pripomienky alebo sa k návrhu nevyjadrili. Odôvodnené vecné pripomienky a legislatívno-technické pripomienky sú do návrhu zákona zapracované.
	Materiál sa predkladá s rozporom s Ministerstvom financií Slovenskej republiky, Ministerstvom hospodárstva Slovenskej republiky, Ministerstvom životného prostredia Slovenskej republiky a Ministerstvom pre správu a privatizáciu národného majetku  Slovenskej republiky. Rozpory sa týkajú bodov 52 a 53, ktorými sa navrhuje zlúčenie Komory komerčných právnikov so Slovenskou advokátskou komorou. Rozpory však neboli odstránené ani na úrovni  ministrov. Materiál sa preto predkladá na rokovanie vlády s rozporom .   
	Návrh novely zákona bol dňa 23. februára 2001 prerokovaný v Rade Hospodárskej a sociálnej dohody bez dosiahnutia zhody o návrhu zákona. Zástupcovia vlády vyjadrili podporu návrhu zákona, sociálny partneri vyjadrili nesúhlas s predloženou novelou zákona o advokácii. 
V Legislatívnej rade vlády  SR bol návrh novely zákona o advokácii prerokovaný a schválený s pripomienkami v dňoch 13. marca 2001 a 10. apríla 2001.